Turvakoti – 5 kysymystä ja vastausta

Milloin voi mennä turvakotiin?

Turvakoti on tarkoitettu kaikille lähisuhdeväkivaltaa kokeville – ikään tai sukupuoleen katsomatta. Apuun voi hakeutua fyysisen, henkisen, seksuaalisen tai taloudellisen väkivallan, tai jo sen uhan vuoksi. Väkivallan tekijä voi olla puoliso, vanhempi tai oma lapsi. Alaikäisten kohdalla asia ohjataan lastensuojeluun.

Entä jos väkivaltaa ei ole vielä tapahtunut?

Jo huoli omasta turvallisuudesta riittää. Turvakotiin voi tulla keskustelemaan ja tekemään turvasuunnitelman, joka auttaa toimimaan, jos tilanne kotona kriisiytyy. Keskustelu voi myös auttaa tunnistamaan väkivaltaa, jota ei aiemmin ole ymmärtänyt kokeneensa. Turvakoti tarjoaa neuvontaa myös muille ammattilaisille.

Kuinka pitkään turvakodissa voi olla – ja maksaako se?

Turvakoti tarjoaa maksutonta, lyhytaikaista kriisiasumista. Oleskelun kesto vaihtelee, mutta tyypillisesti asiakas viipyy 3–4 viikkoa. Ensimmäisen viikon aikana tärkeintä on lepo ja toipuminen, sen jälkeen elämäntilanteen järjestely. Jos paluu kotiin ei ole turvallista, turvakoti auttaa asunnon etsimisessä ja voi tarvittaessa järjestää siirron toiseen turvakotiin.

Voiko väkivallan tekijä löytää turvakotiin?

Turvakoti on turvallinen paikka – sinne ei päästetä ulkopuolisia. Asiakkaan ei tarvitse kertoa olinpaikkaansa väkivallan tekijälle. Jos perheessä on yhteisiä lapsia, voi heistä kertoa vain, että he ovat turvassa.

Mitä haluatte sanoa väkivaltaa kokeville?

Puhuminen on ensimmäinen askel pois väkivaltaisesta tilanteesta. Kerro tilanteestasi ystävälle, läheiselle tai ammattilaiselle. Moni turvakotiin tullut on saanut rohkaisun juuri läheiseltä, joka on sanonut:

“Väkivaltaisessa suhteessa ei tarvitse elää – apua on saatavilla.”

Väkivallan uhri ei ole syyllinen tapahtuneeseen, vaikka usein tunteekin häpeää. Kun ihminen on väkivallan vuoksi murtunut, hän tarvitsee tukea ja aikaa toipua. Turvakoti auttaa arjen asioissa ja kannustaa ottamaan yhteyttä viranomaisiin ja palveluihin, kuten Kelaan.

Kysymyksiin vastasivat turvakodin asiakastyöstä vastaava sosiaalityöntekijä Ritva Nikkilä ja ohjaaja Lotta Silventoinen.

Turvakoti

Turvakoti palvelee jokaisena vuoden päivänä vuorokauden ympäri (24/7)
Puh. 040 351 6477 (myös WhatsApp-viestit)
Pappilanpolku 1 D, 55120 Imatra
Maksuton palvelu.
Akuutissa väkivaltatilanteessa soita aina hätäkeskukseen 112.

Vuonna 2024 Imatran turvakodissa oli 80 asiakasta, 47 aikuista ja 33 lasta.

31.8.2025 tilanne: 38 aikuista ja 43 lasta on hakeutunut turvakotiin.

Koettu väkivalta on raaistunut. Asiakkaat ovat kokeneet monia väkivallan muotoja.

Opastekyltti parkkipaikalle

Sisäänkäynti turvakotiin

Turvakodin perhehuone

Lisätietoja:

Terhi Määttä, toimintayksikön esihenkilö, puh. 040 703 5312, terhi.maatta@ekhva.fi

Linkki lähisuhdeväkivallan palvelupolkuun

Linkki turvakodin sivulle